સ્વર્ગમાં ઠીક ઠીક સમય વિતાવ્યા પછી એક વાર ફરી ભદ્રંભદ્રને સ્વપ્ન આવ્યું. સ્વપ્નમાં કલ્પાંત કરતા પુરુષો દષ્ટિગોચર થયા. પુણ્યપ્રદેશ ભારતમાં સ્ત્રીજાતિના પક્ષમાં થઈ રહેલા કાયદાઓથી ત્રસ્ત થયેલા પુરુષોએ સ્વપ્નમાં આવી પોતાને ઉગારવા ભદ્રંભદ્રને વિનંતી કરી. પુરુષોનું રુદન એવું તીવ્ર હતું કે ભદ્રંભદ્ર પ્રચંડ ધ્વનિ સાથે જાગી ગયા. પ્રચંડ ધ્વનિને કારણે મારી ઊંઘ પણ ઊડી ગઈ. જાગ્યા પછી મારી વિનંતીથી ભદ્રંભદ્રે પોતાને આવેલા સ્વપ્નનું સવિસ્તર વર્ણન કર્યું ને સ્ત્રીસશક્તીકરણના અભિયાનને ખાળવા માટે તેમ જ સ્ત્રીપુરુષ-સમાનતા સિદ્ધ થયે પુરુષો પર આવી પડનારી આપત્તિમાંથી પુરુષોને ઉગારવા માટે પૃથ્વીલોક પર પુનઃ જવાની આવશ્યકતા હોઈ, ઈન્દ્ર મહારાજને મળી દિવ્યરથનો પ્રબંધ કરવા મને આજ્ઞા કરી.